خدام الدولة

خدام الدولة هو مصطلح بان ف الساحة د الصحافة و السياسة ف لمغريب ف 2016 و كايعني واحد لمجموعة د الناس اللي هوما موضّافين كبار ولا رجال دولة ف المغريب (مستشارين، وزرا، سياسيين) و فيهوم حتا ناس مقرّبين من لقصر لملكي ف لمغريب لّي ستافدو من بقاعي د لأرض ف الرباط ب تمن رخيص بزّاف و قل من التمن د لميترو لحقيقي. هاد لبقاعي كانو ف ملكية الدولة المغربية و تعطاو ب شكل مباشر بلا طلب عروض.

هاد القضية كانت تفجرات من بعد تحقيقات صحفية، كان موراها الصحفي عمر الراضي و نشروها و بحتو فيها مؤسسات إعلامية مغريبية بحال أخبار اليوم و السيت د لكم.كوم.

القضية كاين اللي عتابرها فضيحة أخلاقية و شكل ديال الرشوة و شرا ديال الولاءات وكاتخلق مشكل ديال شبهة "عندو خالتو ف العرس" (Délit d'initié). ف الجيهة ياخرا لّي ستافدو دافعو على هاد لحقّ و عتابرو أن لّي خاصّو يتلام هو القانون اللي كاين اللي كايعطي ل الدولة الحق تدير بحال هادشي.

القضية خلقات حتا نقاش عمومي ف المغريب على قانون لوصول ل لمعلومة و لحماية د الصحافيين اللي كايديرو صحافة التحقيق.

سوا الصحافيين اللي خدمو على الضوسي ولا لمؤسسات لإعلامية اللي نشرات التفاصيل كاملين من بعد عوام قليلة تعرضو ل متابعات قضائية ف ملفات آخرا ولا تقطع عليهوم لإشهار و سدّو (ولا قرّبو يسدو)، و كاينين مونضّامات حقوقية لّي كايعتابرو هادشي شكل ديال لينتيقام على التحقيقات الصحفية ديالهوم.

 تاريخ 
لقضية بدات ف 23 يوليوز 2016 فاش نشرو جورنالات و مواقع مغريبية (منهوم أخبار اليوم و لاكوم) تحقيقات صحفية فيهوم وتائيق كاتشير بلي عبد لوافي لفتيت (لّي كان ف ديك لوقت والي على الرباط-سلا-قنيطرة) شرا من عند الدولة بقعة د 3755 ميترو ب تمن 348 درهم/م² ف طريق زعير ف الرباط، و هي لبلاصة اللي لميترو فيها واصل ل 10 لاف درهم ل لميترو لمربع.

من بعد دارت الداخلية و المالية بلاغ كايقولو فيه بلي لعملية قانونية و داخلة ف عملية د تفويت عقارات ل خدام الدولة، على حساب التعبير اللي جا ف البلاغ.

ف 26 يوليوز 2016 لموقع د لكوم قدر يدبّر على الليستة كاملة و تنشرات ف مؤسسات صحافية مغريبية بحال أخبار اليوم. الليستة بانو فيها سميات من النّواع التالية:

 مسؤولين ف شركات كبيرة د لبلاد.
 ناس قراب من لقصر لملكي و من محمد الساديس.
 ووزارا
 مستشارين د لملوك د لمغريب
 أعيان ديال الصحرا
 أجانب ديبلوماسيين من الدول لعربية
 ناس قراب من لمستفيدين: عيالاتهوم و ولادهوم.

 أصل السّمية 
سميت "خدام الدولة" نتاشرات ف اللول بزّاف ف مواقع التواصل لجتيماعي و تدارو هاشطاݣات "خدام الدولة" كا شكل د لنتيقاد و السخرية من الجملة اللي تخدمات ف البلاغ اللي خرجوه لوزارات د المالية و الداخلية و اللي جا فيه:إن القطعة الأرضية التي اشتراها والي جهة الرباط سلا القنيطرة، عبد الوافي لفتيت، جزء من تجزئة سكنية مخصصة لموظفي وخدام الدولة منذ عهد المغفور له جلالة الملك الحسن الثاني لنتيقادات شارت ل كون "خدام الدولة" مصطلح ما كاين لا ف لقانون ولا ف لمساطر د لإدارة لمغريبية.

 الشخصيات اللي ستافدات 
 عبد الوافي لفتيت: كان والي و دابا وزير الداخلية د المغريب.
 عبد السلام أحيزون: الرئيس لمدير لعام د تّيصالات لمغريب.
 عبد العزيز مزيان بلفقيه: كان وزير يامات لحسن التاني و مستشار د محمد سّاديس (توفا ف 2010).
 محمد معتصم: مستشار د محمد سّاديس.
 عبد الحق القاديري: جينيرال كبير ف لعسكر من يامات لحسن التاني.
 مراد الشريف: كان مدير د لمكتب الشريف د لفوسفاط (لوصيپّي).
 نور الدين بنسودة: كان مدير عام د الضرائب و دابا لخازن لعام د لمملكة. قرا ف لمعهد لمولوي معا محمد سّاديس.
 محمد حصاد: سبقليه كان وزير مع لحسن التاني و كان وزير داخلية معا محمد سّاديس.
 ادريس لشݣر: لكاتب لعام د حزب لتّيحاد لشتيراكي.
 محمد الكتاني: الرئيس لمدير لعام د التّيجاري وافا بنك.
 ميمون المنصوري: لقايد لعام د الحرس الملكي.
 مطفى المنصوري: اللي كان وزير و سبقليه كان رئيس التجمع الوطني د لأحرار.
 حكيم المنصوري: خو مصطفى لمنصوري.
 عبد العزيز الماعوني: الطبيب الخاص د محمد سّاديس.
 بوعمر تغوان: كان وزير التجهيز.
 مصطفى الساهل: كان والي و سبقليه كان وزير داخلية.
 محمد بوسعيد: كان والي و سبقليه كان وزير المالية.
 محمد فاضل بنيعيش:
 عبد الرحمن السعيدي: كان وزير د الخوصصة يامات لحسن التاني و كان أول مدير عام د لاسامير من بعد ما تخوصصات.
 عبودي حمد أبو شهاب و حميد بن أحمد المعلا: من السلك الديبلوماسي د لإيمارات.

 مصادر 

تصنيف:سياسة
تصنيف:لمغريب
تصنيف:مقالات فيها مصدر و 3000 بايت